Talouselämä kysyi ministeri Anne Berneriltä (kesk) miten hän perustelee ns. mustat laatikot liikkumisensa valvontaa vihaaville autoilijoille.

Anne Bernerin mukaan kenenkään ei ole pakko asentaa autoonsa seurantajärjestelmää.

– Tämä ei edellytä liikkumisen valvontaa. Järjestelmä voi toimia joko aikaperusteisesti tai kilometrikorvausperusteisesti, ministei Berner sanoo TE:lle ensi viikolla paljastettavasta uudesta veromallista ja jatkaa:

– Voi olla esimerkiksi kuukausimaksu, viikkomaksu tai vuosimaksu, ja se ei vaadi minkäänlaista seurantaa. Silloin tietysti yhtiön tai sen kumppaneiden tuottaman palvelutasokin on alhainen.

­

Bernerin mukaan näistä kilometriperusteinen maksu on tarkempi, sillä ”silloin asiakas voi hyödyntää laajemmin esimerkiksi karttapalveluita tai ajotapaan liittyvää seurantaa”.

– Mutta se perustuu vapaaehtoisuuteen, asiakkaat päättävät, ministeri summaa.